《霜叶飞》
清代·严绳孙

故乡他日。丹枫路、草堂斜转山麓。绕篱清涧断桥东，尽日汲寒玉。

正欹枕、矮窗晴旭。山厨扫叶晨炊熟。醉卯酒如泥，把插架陈编，卷了不遣侵目。

岂少摈落江山，芦人渔子，容易伴我幽独。为探梅信爱冲风，挂蒲帆十幅。

要游倦、归来新浴。樵青扶醉移红烛。待先生如此去，四十三年，问他陵谷。

作者简介：（1623—1702）江苏无锡人，字荪友。以诗古文辞擅名。康熙十八年，以布衣举博学鸿儒，试日仅赋一诗而出。授检讨，修《明史》，充日讲起居注官。迁右中允，乞归。工书画，有《秋水集》。